Madars Lasmanis

Madars Lasmanis (dzimis  Jelgavā) ir latviešu uzņēmējs un politiķis, pārstāvēja partiju "Latvijas attīstībai". Viņš ir bijis triju Saeimas sasaukumu deputāts, ilgstoši bijis Jelgavas novada domes deputāts. Bijis Jelgavas novada domes priekšsēdētājs.

 Izglītība 
Pamata un vidējo izglītību ieguvis Vilces pamatskolā un Valsts Bulduru dārzkopības tehnikumā. 2002. gadā M. Lasmanis pabeidza Latvijas Lauksaimniecības universitāti, iegūstot bakalaura grādu dārzkopībā. 2005. gadā, absolvējot Latvijas Universitātes Bioloģijas fakultāti, M. Lasmanis ieguva maģistra grādu dabas zinātnēs (specializējoties entomoloģijā).

 Karjera 
Līdztekus studijām LLU M. Lasmanis no 2000. gada līdz 2002. gadam bija arī LLU Studentu pašpārvaldes vadītājs. No 2003. gada līdz 2004. gadam pildīja VAS Lauku attīstības fonda padomes locekļa pienākumus.

 Politiskā darbība 
Politikā iesaistījies 2002. gadā, kandidējot 8. Saeimas vēlēšanās no partijas "Jaunais laiks" saraksta. Ievēlēts viņš netika, taču kļuva par 8. Saeimas deputātu uz laiku ministra amatu ieņēmušā Jāņa Reira vietā. 2006. gadā kandidēja 9. Saeimas vēlēšanās, atkal sākotnēji netika ievēlēts, taču kļuva par 9. Saeimas deputātu uz laiku Arta Kampara vietā. 10. Saeimas vēlēšanās 2010. gadā M. Lasmanis pārstāvēja partiju "Vienotība", kurā iekļāvās "Jaunais laiks". Atkal netika sākotnēji ievēlēts, taču 2011. gadā kļuva par 10. Saeimas deputātu Klāva Olšteina vietā. Bija arī Ekonomikas ministrijas parlamentārais sekretārs. Šajā pašā gadā nesekmīgi kandidēja 11. Saeimas ārkārtas vēlēšanās.

2013. gadā M. Lasmanis tika ievēlēts Jelgavas novada domē. 2014. gadā nesekmīgi kandidēja 12. Saeimas vēlēšanās. 2015. gadā pameta partiju "Vienotība", bet 2017. gadā pievienojies partijai "Latvijas attīstībai".

2019. gadā M. Lasmanis kļuva par Vides aizsardzības un reģionālās attīstības ministra Jura Pūces padomnieku pašvaldību jautājumos. Pēc ministru maiņas 2020. gadā turpināja darboties kā jaunā ministra Artūra Toma Pleša padomnieks.

2021. gadā no "Latvijas attīstībai" saraksta M. Lasmanis tika ievēlēts Jelgavas novada domē, kur sākotnēji atradās opozīcijā Latvijas Zemnieku savienības pārstāvim domes priekšsēdētājam Ziedonim Caunem. 2022. gada 19. janvārī ievēlēts par Jelgavas novada domes priekšsēdētāju.

2024. gada martā, pēc divdomīga video izplatīšanās, kurā tiešsaites Budžeta komisijas sēdes laikā politiķis pievērsās kādas sievietes kājām, daļa deputātu pieprasīja M. Lasmaņa demisiju. Ārkārtas sēdes laikā 3. aprīlī M. Lasmanis pats paziņoja par atkāpšanos no amata.

2025. gada pašvaldību vēlēšanās viņš kandidēja kā partijas "Latvijas attīstībai" saraksta līderis uz vietu Jelgavas novada domē, bet netika ievēlēts.

 Dalība sabiedriskajās organizācijās 
No 2000. gada Latvijas biškopības biedrības biedrs. No 2005. gada Antīko automobiļu kluba biedrs.

 Atsauces 

 Ārējās saites 
 CVK profils 

Kategorija:1979. gadā dzimušie
Kategorija:Jelgavā dzimušie
Kategorija:"Jaunā laika" politiķi
Kategorija:"Vienotības" politiķi
Kategorija:"Latvijas attīstībai" politiķi
Kategorija:8. Saeimas deputāti
Kategorija:9. Saeimas deputāti
Kategorija:10. Saeimas deputāti
Kategorija:Latvijas uzņēmēji
Kategorija:Latvijas Biozinātņu un tehnoloģiju universitātes absolventi
Kategorija:Latvijas Universitātes absolventi
Kategorija:Jelgavas novada pašvaldības vadītāji